Боян Бойчев
Пазар

chitanka.info

Хората избират какво да купят за вечеря,

Те сменят марката на продуктите,

Искат да избягат от познатото вчера

И от дори от предсказуемото утре.

Хората купуват перилни препарати,

За да почистят домовете си от насъбраното.

Вечеря. За десерт — брътвежи и баклава

Към бозата от телевизионни предавания.

Хората пазаруват суета на промоция,

На живота от цветната диплянка,

Заведенията — музеи за пияни емоции.

Залез. Все по-дълга става сянката.

Хората алчно преследват модата,

Небето е празно до безкрайност,

Да скрият дърветата няма да могат

Боклука в душите, разпилян от нехайство.

Хората си набавят дрога съвсем легално,

Всеки порив е само дръзка химера,

Изтича животът като игра виртуална

И ни връща в далечната каменна ера.

Хората купуват, купуват, купуват,

Заробени от процентите на лихвите.

Всичко е лесно, дори не ни интересува,

В душите е празно, сърцата ни липсват.

пролетта на 2005 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.